Ezekiele 32 | Bibele e Inthaneteng | Phetolelo ea Lefatše le Lecha
32 Ka selemo sa leshome le metso e ’meli, ka khoeli ea leshome le metso e ’meli, ka letsatsi la pele la khoeli, lentsoe la Jehova la boela la hlaha ho ’na, la re: 2 “Mor’a motho, binela Faro morena oa Egepeta koli-ea-malla, ’me u re ho eena, ‘U khutsisitsoe joaloka taoana e moetse ea lichaba.+ “‘U bile joaloka phoofolo ea tonanahali ea metsi maoatleng,+ ’me u ’nile ua thala linōkeng tsa hao ua ’na ua luka metsi ka maoto le ho silafatsa linōka tsa ’ona.’ 3 “Sena ke seo ’Musi Morena Jehova a se boletseng, ‘Ke tla boela ke ale letlooa la ka holim ’a hao+ ke sebelisa phutheho ea lichaba tse ngata, ’me ka sebele li tla u tlisa ka letlooa la ka le huloang.+ 4 Ke tla u tlohela naheng. Ke tla u betsetsa holim ’a naha.+ Ke tla etsa hore libōpuoa tsohle tse fofang tsa maholimo li lule holim ’a hao, ’me ke tla khotsofatsa libata tsa lefatše lohle ka uena.+ 5 Ke tla beha nama ea hao lithabeng ’me ke tlatse liphula ka mesaletsa ea hao.+ 6 Ke tla etsa hore naha e noe mali a hao,+ a tsoileng ho uena, holim ’a lithaba; ’me likotopo li tla tlala uena.’ 7 “‘Ha u fela ke tla koahela maholimo ke fifatse linaleli tsa ’ona. Ha e le letsatsi, ke tla le koahela ka maru, ’me khoeli e ke ke ea khantša leseli la eona.+ 8 Mehloli eohle ea leseli e maholimong—ke tla e fifatsa ka lebaka la hao, ’me ke tla tlisa lefifi naheng ea hao,’ ho bolela ’Musi Morena Jehova. 9 “‘Ke tla siteloa pelo ea lichaba tse ngata ha ke tlisa baholehuoa ba tsoang ho uena har’a lichaba ke ba isa linaheng tseo u sa kang ua li tseba.+ 10 Ke tla etsa hore lichaba tse ngata li tlale tšabo ka lebaka la hao,+ ’me marena a tsona a tla tlakasela ka ho nyaroha ka lebaka la hao ha ke tsoka sabole ea ka lifahlehong tsa tsona,+ ’me a tla lokela ho thothomela motsotso o mong le o mong, e mong le e mong bakeng sa moea oa hae, letsatsing la ho oa ha hao.’+ 11 “Etsoe sena ke seo ’Musi Morena Jehova a se boletseng, ‘Sabole ea morena oa Babylona e tla tla holim ’a hao.+ 12 Ke tla etsa hore bongata ba hao bo oe ka lisabole tsa ba matla, bahatelli ba lichaba, kaofela ha bona;+ ba tla tlatlapa boikakaso ba Egepeta, ’me bongata bohle ba eona bo tla felisoa.+ 13 Ke tla timetsa liphoofolo tsohle tsa eona tse ruuoang tse pel’a metsi a mangata,+ ’me leoto la motho oa lefatše ha le sa tla hlola le a luka,+ leha e le hore likhōla tsa phoofolo e ruuoang li tla a luka.’ 14 “‘Ka nako eo ke tla etsa hore metsi a bona a hloeke, ’me linōka tsa bona ke tla etsa hore li phalle joaloka oli,’ ho bolela ’Musi Morena Jehova. 15 “‘Ha ke etsa naha ea Egepeta lesupi ’me naha e entsoe lesupi ka botlalo,+ ha ke bolaea baahi bohle ba ho eona, le bona ba tla lokela ho tseba hore ke ’na Jehova.+ 16 “‘Ena ke koli-ea-malla, ’me ka sebele batho ba tla e bina. Esita le barali ba lichaba ba tla e bina; ba tla e binela Egepeta le bongata bohle ba eona,’+ ho bolela ’Musi Morena Jehova.” 17 Ka selemo sa leshome le metso e ’meli, ka letsatsi la leshome le metso e mehlano la khoeli, lentsoe la Jehova la boela la hlaha ho ’na, la re: 18 “Mor’a motho, llela bongata ba Egepeta ’me u e theolele fatše,+ eona le barali ba lichaba tse hlomphehang, naheng e tlaase,+ hammoho le ba theohelang ka sekoting.+ 19 “‘U motle ho feta mang?+ Theohela tlaase, ’me u tla behoa le ba sa bollang!’+ 20 “‘Ba tla oela har’a ba bolailoeng ka sabole.+ E nehetsoe sabole. E hulanyeng le bongata bohle ba eona. 21 “‘Banna ba ka pele-pele ho ba matla ba tla bua le eona har’a Sheole, ba e-na le bathusi ba eona.+ Ka sebele ba tla theoha;+ ba tla robala e le ba sa bollang, ba bolailoeng ka sabole. 22 Ke moo Assyria le phutheho eohle ea eona e leng teng.+ Libaka tsa eona tsa lepato li e pota-potile. Kaofela ha bona ba bolailoe, ba oeleng ka sabole.+ 23 Etsoe libaka tsa eona tsa lepato li behiloe likarolong tse ka hare-hare tsa sekoti,+ ’me phutheho ea eona e pota-potile lebitla la eona, kaofela ha bona ba bolailoe, ba oa ka sabole, kahobane ba bakile tšabo naheng ea ba phelang. 24 “‘Ho na le Elame+ le bongata bohle ba eona bo pota-potileng lebitla la eona, kaofela ha bona ke ba bolailoeng, ba oang ka sabole, ba theohetseng naheng e tlaase ba sa bolla, ba bakileng tšabo naheng ea ba phelang; ’me ba tla mamella ho tlotlolloa ha bona le ba theohelang ka sekoting.+ 25 Ba e behetse bethe har’a ba bolailoeng+ har’a bongata bohle ba eona. Libaka tsa eona tsa mabitla li e pota-potile. Kaofela ha bona ha baa bolla, ba bolailoe ka sabole,+ kahobane tšabo ea bona e bakiloe naheng ea ba phelang; ’me ba tla mamella ho tlotlolloa ha bona le ba theohelang ka sekoting. E behiloe har’a ba bolailoeng. 26 “‘Ke moo Mesheke+ le Tubale+ le bongata bohle ba eona ba leng teng. Libaka tsa eona tsa mabitla li e pota-potile. Kaofela ha bona ha baa bolla, ba hlabiloe ka sabole, kahobane ba bakile tšabo ea bona naheng ea ba phelang. 27 Na ba ke ke ba robala le ba matla,+ ba oang har’a ba sa bollang, ba theohetseng Sheole ka libetsa tsa bona tsa ntoa? Ba tla beha lisabole tsa bona ka tlas’a lihlooho tsa bona, ’me liphoso tsa bona li be holim ’a masapo a bona,+ kahobane ba matla e ne e le tšabo naheng ea ba phelang.+ 28 Ha e le uena, u tla robeha har’a ba sa bollang, ’me u tla robala le ba bolailoeng ka sabole. 29 “‘Ke moo Edomo,+ marena a eona le marenana ’ohle a eona a leng teng, ao, matleng a ’ona, a ileng a behoa le ba bolailoeng ka sabole;+ a tla robala le ba sa bollang+ le ba theohelang ka sekoting. 30 “‘Ke moo babusisi ba leboea ba leng teng, kaofela ha bona, le Basidone kaofela,+ ba theohetseng tlaase le ba bolailoeng, ho tšabeheng ha bona ka lebaka la matla a bona, ba hlabiloe ke lihlong. Ba tla robala ba sa bolla le ba bolailoeng ka sabole ’me ba tla mamella ho tlotlolloa ha bona le ba theohelang ka sekoting.+ 31 “‘Bana ke bao Faro a tla ba bona, ’me ka sebele o tla tšelisoa ka lebaka la bongata bohle ba hae.+ Faro le lebotho lohle la hae la sesole e tla ba batho ba bolailoeng ka sabole,’ ho bolela ’Musi Morena Jehova. 32 “‘Etsoe o bakile tšabo naheng ea ba phelang,+ ’me o tla behoa har’a ba sa bollang, le ba bolailoeng ka sabole, Faro le bongata bohle ba hae,’ ho bolela ’Musi Morena Jehova.”